Forslag til AFGØRELSE TRUFFET AF DET BLANDEDE EØS-UDVALG om ændring af bilag XXI (statistikker) til EØS-aftalen - Udkast til Fællesskabets fælles stillingtagen - .

(forelagt af Kommissionen)

BEGRUNDELSE

1. Af hensyn til retssikkerheden og ensartetheden skal Det Blandede EØS-udvalg indarbejde al relevant EF-lovgivning i EØS-aftalen snarest muligt efter vedtagelsen.

2. Det Blandede EØS-udvalg bør derfor træffe vedlagte afgørelse om ændring af bilag XXI til EØS-aftalen ved at tilføje nyligt vedtagne regler på området for statistikker. Afgørelsen vedrører tre retsakter:

32003 R 1267: Europa-Parlamentets og Rådets forordning (EF) nr. 1267/2003 af 16. juni om ændring af Rådets forordning (EF) nr. 2223/96 med hensyn til frister for indberetning af og undtagelser vedrørende indberetning af de vigtigste nationalregnskabsaggregater, samt med hensyn til indberetning af beskæftigelsesdata vedrørende udførte arbejdstimer;

32003 R 1287: Rådets forordning (EF) nr. 1287/2003 af 15. juli 2003 om harmonisering af bruttonationalindkomsten i markedspriser ("BNI-forordningen");

32003 D 1608: Europa-Parlamentets og Rådets beslutning nr. 1608/2003/EF af 22. juli 2003 om produktion og udvikling af fællesskabsstatistikker om videnskab og teknologi.

3. Bilag XXI til EØS-aftalen skal udvides til at omfatte ovennævnte forordning. Udkastet til afgørelse truffet af Det Blandede EØS-udvalg indeholder undtagelser for Liechtenstein. Årsagerne til disse anmodninger er følgende:

- Hvad angår forordning (EF) nr. 1267/2003 og forordning (EF) nr. 1287/2003, finder Rådets forordning (EF) nr. 2223/96, for så vidt angår fordeling af indirekte målte finansielle formidlingstjenester (FISIM) inden for rammerne af det europæiske national- og regionalregnskabssystem (ENS), ikke anvendelse på Liechtenstein.

- Hvad angår beslutning nr. 1608/2003/EF, er der i Liechtenstein kun enkelte få store virksomheder, der yder støtte til forskning og udvikling (F&U). Alle disse virksomheder opererer i forskellige sektorer. Af sikkerhedsmæssige grunde er disse data fortrolige og må ikke offentliggøres. Endvidere skal der tages hensyn til den meget begrænsede kapacitet, der er til rådighed for indsamling og forarbejdning af data til udvikling af metoder og variabler i Liechtenstein.

4. Artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen bestemmer, at Rådet fastlægger Fællesskabets holdning til afgørelser om udvidelse af Fællesskabets lovgivning med væsentlige ændringer.

5. Udkastet til afgørelse truffet af Det Blandede EØS-udvalg forelægges Rådet til godkendelse, hvorefter Kommissionen vil fremlægge Fællesskabets holdning i Det Blandede EØS-udvalg .

Forslag til AFGØRELSE TRUFFET AF DET BLANDEDE EØS-UDVALG om ændring af bilag XXI (statistikker) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger.

(1) Bilag XXI til aftalen blev ændret ved afgørelse nr. .../...truffet af Det Blandede EØS-udvalg den... [1].

[1] EUT C [...] af [...], s. [...].

(2) Europa-Parlamentets og Rådets forordning (EF) nr. 1267/2003 af 16. juni 2003 om ændring af Rådets forordning (EF) nr. 2223/96 med hensyn til frister for indberetning af og undtagelser vedrørende indberetning af de vigtigste nationalregnskabsaggregater, samt med hensyn til indberetning af beskæftigelsesdata vedrørende udførte arbejdstimer [2] skal indarbejdes i aftalen.

[2] EUT L 180 af 18.7.2003. s. 1.

(3) Rådets forordning (EF, Euratom) nr. 1287/2003 af 15. juli 2003 om harmonisering af bruttonationalindkomsten i markedspriser ("BNI-forordning") [3] skal indarbejdes i aftalen.

[3] EUT L 181 af 19.7.2003 s. 1.

(4) Europa-Parlamentets og Rådets beslutning nr. 1608/2003/EF af 22. juli 2003 om produktion og udvikling af fællesskabsstatistikker vedrørende videnskab og teknologi [4] skal indarbejdes i aftalen.

[4] EUT L 230 af 16.9.2003 s. 1.

(5) Denne afgørelse finder ikke anvendelse på Liechtenstein,

TRUFFET FØLGENDE AFGØRELSE:

Artikel 1

Bilag XXI til aftalen ændres således:

1. Følgende led indsættes i punkt 19d (Rådets forordning (EF) nr. 2223/96):

'- 32003 R 1267: Europa-Parlamentets og Rådets forordning (EF) nr. 1267/2003 af 16. juni 2003 (EUT L 180 af 18.7.2003. s. 1).

Forordningens bestemmelser gælder i forbindelse med aftalen med følgende tilpasning:

Denne forordning finder ikke anvendelse på Liechtenstein.'

2. Følgende punkt indsættes efter punkt 19n (Kommissionens forordning (EF) nr. 1921/2001):

'19o. 32003 R 1287: Rådets forordning (EF, Euratom) nr. 1287/2003 af 15. juli 2003 om harmonisering af bruttonationalindkomsten i markedspriser ("BNI-forordning") (EUT L 181 af 19.7.2003. s. 1).

Forordningens bestemmelser gælder i forbindelse med aftalen med følgende tilpasning:

Denne forordning finder ikke anvendelse på Liechtenstein.'

3. Følgende indsættes efter punkt 27 (Europa-Parlamentets og Rådets forordning (EF) nr. 2150/2002 ):

'STATISTIKKER OM VIDENSKAB OG TEKNOLOGI

28. 32003 D 1608: Europa-Parlamentets og Rådets beslutning nr. 1608/2003/EF af 22. juli 2003 om produktion og udvikling af fællesskabsstatistikker vedrørende videnskab og teknologi (EUT L 230 af 16.9.2003 s. 1).

Afgørelsens bestemmelser gælder i forbindelse med aftalen med følgende tilpasning:

Denne afgørelse finder ikke anvendelse på Liechtenstein.'

Artikel 2

Teksterne til forordning (EF) nr. 1267/2003, forordning (EF, Euratom) nr. 1287/2003 og beslutning nr. 1608/2003/EF på islandsk og norsk, som offentliggøres i EØS-tillægget til Den Europæiske Unions Tidende, er autentiske.

Artikel 3

Denne afgørelse træder i kraft den , forudsat at Det Blandede EØS-udvalg har modtaget alle nødvendige meddelelser, jf. aftalens artikel 103, stk. 1 [5].

[5] [Ingen forfatningsmæssige krav angivet.]

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

På vegne af Det Blandede EØS-udvalg

Formand

Sekretærer for Det Blandede EØS-udvalg